|  |
| --- |
| ***Директни плащания*** |

**1.** **Определени са ставките по Схемата за преходна национална помощ за говеда, необвързана с производство за кампания 2021 г.** Със [Заповед № РД 09-1022 от 19.10.2021 г.](https://www.mzh.government.bg/media/filer_public/2021/10/21/zapoved_stavki_pndj-1_2021_rd09-1022_19102021_3TFRFN2.pdf) на министъра на земеделието, храните и горите е определен размерът на плащането по Схемата за преходна национална помощ за говеда, необвързана с производство (ПНДЖ1) за кампания 2021 г. Утвърдената и одобрена ставка е 183,28 лева за говеда и 320,74 лева за биволи. Подпомагането ще бъде изплатено на два транша. По първия транш за говеда животновъдите ще получат по 108,14 лева, а за биволи 189,24 лева. Общият бюджет по схемата за първи транш е над 18,9 млн. лева. Плащанията ще бъдат извършени до 31 октомври 2021 г., съгласно индикативния график на Държавен фонд „Земеделие“.

**2.** **Държавен фонд „Земеделие” - РА изготви индикативен график за предстоящите оторизации по схемите за директни плащания за Кампания 2021 г.** Първите плащания за Кампания 2021 г. традиционно са насочени към животновъдите. В периода от 20 до 31 октомври ще бъде изплатено подпомагане под формата на първи транш по Схемата за преходна национална помощ за говеда и биволи, необвързана с производството.  От 1 до 10 ноември ще бъдат преведени средствата отново като първи транш по Схемата за преходна национална помощ за овце-майки и кози-майки, обвързана с производството. В началото на декември се очаква да стартират плащанията по схемите за обвързано подпомагане в сектор „Животновъдство“. Оторизациите по схемите и мерките, при които са заявени биологични животни или в преход към биологично производство, ще бъдат извършени след приключване на всички необходими проверки. Плащането по Схемата за единно плащане на площ към момента е определено за периода от 10 до 20 декември 2021 г. ДФЗ-РА информира земеделските стопани кога да очакват постъпления по сметките си до края на тази година, но е добре да се знае, че графикът е указателен и има за цел да ориентира предварително земеделските стопани за предстоящите оторизации към тях, като са възможни известни отклонения от него, съобразно наложилите ги обстоятелства.  Индикативният график е достъпен в секция „Кампания 2021“ на електронната страница на ДФЗ-РА на следния електронен адрес: <https://www.dfz.bg/bg/dp-2014-2020/-2021/>.

|  |  |
| --- | --- |
| ***Пазарна подкрепа*** |  |

**3. Продукти от схеми "Училищен плод" и "Училищно мляко" се даряват на Българския червен кръст и Българската Хранителна банка при неприсъствено обучение.** Установяването на обучение от разстояние в електронна среда в училищата, които попадат на територията на общини с достигната 14-дневна заболяемост от COVID-19 над 750 на 100 000 население, въведено със заповеди на министъра на здравеопазването и на министъра на образованието и науката, възпрепятства прилагането на схеми „Училищен плод“ и „Училищно мляко“, тъй като доставките в училищата се извършват на база предварителен график и продуктите се закупуват/произвеждат от одобрените заявители предварително. Затова министърът на земеделието, храните и горите със Заповед РД09-1035 от 21.10.2021 г. определи възможност бързо развалящите се продукти по двете схеми да бъдат дарявани  на БЧК и БХБ с оглед предотвратяване разхищението им. Дарените продукти могат да бъдат отчетени в заявките за плащане, подавани от одобрените заявители по схемите в ДФЗ. Към заявката за плащане се прилага документ, доказващ, че продуктите са закупени или произведени преди първия ден на въвеждане на забраната за присъствено провеждане на учебните занятия, с цел доставка по одобрен график по схемите. Заявителят трябва да предоставят и документи доказващи, че продуктите са предоставени безвъзмездно на БЧК или БХБ не по-късно от края на втория ден след въвеждане на неприсъственото обучение.

|  |  |
| --- | --- |
| ***Визия за ОСП след 2020 г.*** |  |

**4. Европейският парламент одобри докладa на двете комисии по „Земеделие и развитие на селските райони“ и „Околна среда, обществено здраве и безопасност на храните“ (AGRI/ENVI ) относно стратегията от „От фермата до трапезата“ след дебат, в който повечето евродепутати се съгласиха с необходимостта от преминаване към по-устойчив модел на доставка и консумация на храни.** По време на дебата евродепутатите подчертаха необходимостта от предварителна научна оценка на въздействието на всички предложения и  изразиха съжаление за късното публикуване от страна на Комисията на [доклада](https://publications.jrc.ec.europa.eu/repository/handle/JRC121368)  на Съвместния изследователски център относно въздействието на стратегията "От фермата до трапезата". Резолюцията беше приета с мнозинство от 452 гласа „за“, 170 „против“ и 76 „въздържал се“. Гласуването се проведе на 19 октомври, а резултатите бяха обявени на 20 октомври след дебат, проведен на 18 октомври. В резолюцията евродепутатите излагат своите препоръки за укрепване и привеждане в съответствие на стратегията от „От фермата до трапезата“, с целите на ООН за устойчиво развитие. Те са категорични, че са нужни задължителни цели за намаляване на употребата на пестициди, преразглеждане на стандартите за хуманно отношение към животните, повече земя за биологично земеделие и справедлив дял за стопаните от печалбата от устойчиво произведени храни. В допълнение към тези обвързващи цели, евродепутатите препоръчват и по-добър мониторинг на изпълнението на мерките за защита на опрашителите, както и забрана на износа на забранени в ЕС пестициди за трети страни. Допълнителните препоръки включват и по-здравословни храни, по-амбициозни цели относно емисиите от селското стопанство. По-подробна информация относно плана на ЕП за обновени и по-сигурни продоволствени системи на ЕС, по-здравословни храни, справедлив доход за фермерите и намален екологичен отпечатък на селското стопанство, може да видите в Приложение 1.

***Приложение 1***

**План на ЕП за обновени и по-сигурни продоволствени системи на ЕС, по-здравословни храни, справедлив доход за фермерите и намален екологичен отпечатък на селското стопанство**

Парламентът приветства стратегията „От фермата до трапезата“, подчерта колко е важно да се установят устойчиви и здравословни храни, с оглед на постигането на целите на Европейския зелен пакт, включително по отношение на климата, биологичното разнообразие, нулевото замърсяване и общественото здраве.

Евродепутатите подчертаха необходимостта от по-голяма устойчивост на всеки етап от веригата за доставки на храни. Те отново изтъкнаха, че е важна ролята на всеки участник- от земеделския стопанин до потребителя. За да се гарантира, че земеделските стопани могат да получават справедлив дял от печалбата от устойчиво произведени храни, членовете на ЕП искат Комисията да увеличи усилията си, включително чрез адаптиране на правилата за защита на конкуренцията, за укрепване на позицията на земеделските стопани във веригата на доставки.

**Другите препоръки включват:**

**По-здравословна храна**

* научно обосновани препоръки на ЕС за здравословно хранене, включително задължителен хранителен етикет на опаковката;
* трябва да се обърне внимание на проблема с прекомерната консумация на месо и на храни с голяма степен на преработка, както и на други продукти с високо съдържание на сол, захар и мазнини, включително чрез определяне на максимални нива на прием.

**Пестициди и защита на опрашителите**

* подобряване на процеса на одобрение на пестициди и по-ефективен мониторинг на прилагането с цел защита на опрашителите и опазване на [биологичното разнообразие](https://www.europarl.europa.eu/news/bg/press-room/20210604IPR05513/bioraznoobrazie-ep-iska-zadlzhitelni-tseli-za-zashchita-na-divata-priroda-i-khorata);
* задължителни цели за намаляване на употребата на пестициди. Държавите членки следва да изпълняват целите чрез своите стратегически планове по [ОСП](https://www.europarl.europa.eu/news/en/press-room/20210903IPR11210/agriculture-meps-approve-agreement-on-eu-farm-policy-reform).

**Емисии на парникови газове**

* [пакетът „Подготвени за цел 55“ до 2030 г.](https://ec.europa.eu/commission/presscorner/detail/bg/ip_21_3541) трябва да регулира и да определи амбициозни цели за емисиите от селското стопанство и свързаното с него земеползване, включително строги критерии за енергията, произведена от възобновяеми източници на основата на биомаса;
* естествените въглеродни поглътители трябва да бъдат възстановени и укрепени.

**Хуманно отношение към животните**

* необходимост от общи, научно обосновани показатели за хуманно отношение към животните с оглед на по-голяма хармонизация в рамките на ЕС;
* оценка на настоящото законодателство на ЕС, за да се види дали са необходими промени;
* постепенно прекратяване на [използването на клетки в животновъдството в ЕС](https://www.europarl.europa.eu/news/bg/press-room/20210604IPR05532/ep-podkrepia-evropeyskata-ghrazhdanska-initsiativa-kray-na-kletkite);
* животински продукти с произход извън ЕС следва да бъдат разрешени само ако стандартите на съответните страни на произход са съобразени с изискванията на ЕС.

**Биологично земеделие**

* делът на обработваната по биологичен начин земя в ЕС следва да се увеличи до 2030 г;
* необходимост от инициативи за стимулиране на търсенето;
* насърчаване, обществени поръчки и фискални мерки.